கணித்தமிழின் வரலாறு தமிழ் எழுத்துருவில் (Font) தொடங்கியது என்பதை மறுப்பதற்கில்லை. கணிப்பொறியில் தமிழைக் கையாள 'எழுத்துரு' அடிப்படைத் தேவை ஆகும். எண்பதுகளின் தொடக்கத்தில் கணிப்பொறிகளில் டாஸ் (DOS) இயக்க முறைமையே (Operating System) இருந்தது. டாஸில் பயன்படுத்தக்கூடிய தமிழ் உரைத் தொகுப்பிகள் (Text Editors) எண்பதுகளின் தொடக்கத்திலேயே வெளியிடப்பட்டன. அவற்றில் தமிழ் எழுத்துருக்களும் உள்ளிணைக்கப்பட்டிருந்தன. தமிழ்நாட்டில் சில கல்லூரிகளில் 'பாரதி' பயன்படுத்தப்பட்டது. அமெரிக்க, ஐரோப்பிய, கனடா தமிழர்கள், டாக்டர் சீனிவாசனின் 'ஆதமி'யைப் பயன்படுத்தினர். மலேசியா, சிங்கப்பூர் நாடுகளில் துணைவன், பாரதி, கணியன், முரசு ஆகியவை உருவாக்கப்பட்டன. வட அமெரிக்கப் பல்கலைக்கழகங்களில் பணிபுரிந்த தமிழ் அறிஞர்கள் 'யூனிக்ஸ்' முறைமையில் பயன்படுத்தக்கூடிய தமிழ் எழுத்துருக்களை உருவாக்கினர். 'யூஸ்நெட்' செய்திக்குழுக்களில் பயன்படுத்தப்பட்ட 'மதுரை' எழுத்துரு அவற்றுள் குறிப்பிடத்தக்கது.